CELEX: 32014R1069
Language: mt
Date: 2014-10-10 00:00:00
Title: Regolament ta' Implimentazzjoni tal-Kummissjoni (UE) Nru 1069/2014 tal- 10 ta' Ottubru 2014 li jidderoga mir-Regolament tal-Kunsill (KE) Nru 73/2009 f'dak li jirrigwarda l-perjodu taż-żamma għall-primjum tal-baqar li jreddgħu għall-2014 fi Spanja

11.10.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/47
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 1069/2014
   tal-10 ta' Ottubru 2014
   li jidderoga mir-Regolament tal-Kunsill (KE) Nru 73/2009 f'dak li jirrigwarda l-perjodu taż-żamma għall-primjum tal-baqar li jreddgħu għall-2014 fi Spanja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b'mod partikolari l-Artikolu 142(r) tiegħu,
   Billi:
   
               (1)
            
            
               Skont it-tieni subparagrafu tal-Artikolu 111(2) tar-Regolament (KE) Nru 73/2009, primjum għall-baqar li jreddgħu jista' jingħata lill-bdiewa dejjem jekk ikunu żammew fl-azjenda tagħhom ċertu għadd ta' annimali għal tal-anqas sitt xhur konsekuttivi minn dakinhar li jkunu ressqu l-applikazzjoni għall-primjum tal-baqar li jreddgħu. L-istess obbligu japplika fejn l-Istati Membri jħallsu primjum nazzjonali addizzjonali għall-baqar li jreddgħu skont l-Artikolu 111(5) tar-Regolament (KE) Nru 73/2009.
            
         
               (2)
            
            
               Spanja infurmat lill-Kummissjoni li partijiet tal-pajjiż jgħaddu minn nixfa twila u eċċezzjonali, b'konsegwenza ta' defiċit pluvjometriku qawwi meta mqabbel mal-medja fit-tul, wara għadd insuffiċjenti ta' jiem ta' xita sinifikanti mill-1 ta' Ottubru 2013 sal-lum. Din is-sitwazzjoni mġebbda twassal għad-deterjorament tal-mergħat kif ukoll għall-iskarsezza jew għall-kwalità iktar dgħajfa ta' għalf disponibbli, b'mod li tinħoloq qagħda ekonomika diffiċli ħafna għall-bdiewa li jinsabu fiż-żona milquta min-nixfa, u li jżommu merħliet sħaħ f'sistemi ta' tgħammir estensivi, u jridu jirrispettaw il-perjodu ta' żamma stipulat fit-tieni subparagrafu tal-Artikolu 111(2) tar-Regolament (KE) Nru 73/2009.
            
         
               (3)
            
            
               Din is-sitwazzjoni wasslet għal emerġenza, bi problemi prattiċi u speċifiċi serji għall-bdiewa li jżommu baqar li jreddgħu minħabba l-kostijiet miżjuda għall-għalf u għat-trejjiq tal-bhejjem. Għaldaqstant, sabiex il-bdiewa li jgħammru l-baqar li jreddgħu u li jinsabu fiż-żona milqutin min-nixfa jkunu jistgħu jkomplu jlaħħqu mal-impenji finanzjarji tagħhom mingħajr ma jitilfu d-dritt tagħhom li jirċievu l-primjum tal-baqar li jreddgħu skont l-Artikolu 111 tar-Regolament (KE) Nru 73/2009, jixraq li jitqassar il-perjodu ta' żamma msemmi fit-tieni subparagrafu tal-Artikolu 111(2) ta' dak ir-Regolament f'dak li jirrigwarda s-sena ta' applikazzjoni 2014.
            
         
               (4)
            
            
               Skont id-dati tat-tressiq tal-applikazzjonijiet għall-primjum tal-baqar li jreddgħu fil-perjodu ddeterminat minn Spanja, il-perjodu ta' żamma stipulat fl-Artikolu 111(2) tar-Regolament (KE) Nru 73/2009 jista' jintemm bejn it-2 ta' Settembru 2014 u l-10 ta' Diċembru 2014. Sabiex il-bdiewa kollha kkonċernati jkunu jistgħu jibbenefikaw minn din id-deroga, jixraq li dan ir-Regolament japplika b'mod retroattiv.
            
         
               (5)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat ta' Ġestjoni għall-Pagamenti Diretti,
            
         ADOTTAT DAN IR-REGOLAMENT:
   Artikolu 1
   F'dak li jirrigwarda s-sena tal-kalendarju 2014, b'deroga mit-tieni subparagrafu tal-Artikolu 111(2) tar-Regolament (KE) Nru 73/2009, il-perjodu ta' żamma minimu msemmi f'dik id-dispożizzjoni għandu jitqassar għal ħames xhur konsekuttivi minn dakinhar li titressaq l-applikazzjoni għall-primjum tal-baqar li jreddgħu.
   L-ewwel paragrafu għandu japplika lill-bdiewa li jinsabu fil-Komunitajiet Awtonomi ta' Spanja elenkati fl-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta' Awwissu 2014.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-10 ta' Ottubru 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 30, 31.1.2009, p. 16.
   
      ANNESS
      Komunitajiet Awtonomi Spanjoli kif imsemmija fl-Artikolu 1
      
                   
               
               
                  Andalusija
               
            
                   
               
               
                  Murcia
               
            
                   
               
               
                  Valenzja
               
            
                   
               
               
                  Aragona
               
            
                   
               
               
                  Il-Gżejjer Baleariċi
               
            
                   
               
               
                  Kastilja-La Mancha
               
            
                   
               
               
                  Kastilja u León
               
            
                   
               
               
                  Il-Katalonja
               
            
                   
               
               
                  Madrid
               
            
                   
               
               
                  Extremadura